Debati mbi kontrollin e armëve në SHBA
Shoqata Kombëtare e Armëve ushtron ndikim të fortë mbi politikanët për të mos lejuar kufizime në të drejtën e armëmbajtjes
Një betejë e fortët politike po zien në Shtetet e Bashkuara lidhur me reforma në ligjet për armëmbajtje, pas masakrës në Njutaun të shtetit Konektikat. Por përpjekje të tilla pritet të hasin në rezistencë të fortë nga Shoqata Kombëtare e Armëve, NRA, organizata më e fuqishme amerikane që lufton për të drejtën e armëmbajtjes. Korrespondenti i Zërit të Amerikës Meredith Buel njofton nga Uashingtoni: Në një tubim para selisë së Shoqatës Kombëtare të Armëve, NRA, pranë Uashingtonit, qindra vetë protestuan kundër kësaj organizatëve që lufton për të drejtën e armëmbajtjes. Masakra kundër nxënësve të klasës së parë nga një person i pajisur me armë sulmi, ka ringjallur debatin mbi kontrollin e armëve dhe e ka bërë NRA-në objektin kryesor të kritikave. 34 amerikanë vriten çdo ditë nga armë zjarri, një fakt revoltues për kryetarin e bashkisë së Nju Jorkut, Michael Bloomberg: Por kapitali politik i NRA-së është i jashtëzakonshëm. Kjo organizatë ka katër milionë anëtarë që mbështesin të drejtën e armëmbajtjes si një e drejtë themelore e amerikanëve, e sanksionuar në Amendamentin e Dytë të Kushtetutës. Kathy Kiely është redaktore pranë Fondacionit Sunlight, që nxit transparencën në qeveri dhe mbikqyr kontributet politike të NRA. Anlisti konservator John Fund ofroi opinionin e tij mbi përpjekjet për të forcuar ligjet për kontrollin e armëve: Senatori nga Virxhinia Mark Warner është përkrahës i fortët i të drejtës së armëmbajtjes dhe është përgëzuar nga NRA për pikëpamjet e tij. Por masakra në Konektikat duket se e ka ndikuar: Zoti Warner është një ndër ato figura politike pro-armëmbajtjes që kanë sinjalizuar se janë të hapur ndaj diskutimit të reformave në ligjet e armëmbajtjes. Në të kaluarën, forca politike e NRA ka dhënë rezultate të dukshme. Mendohet se reagimi hakmarrës i organizatës ndaj ndalimit të armëve të sulmit në vitin 1994 ishte një ndër faktorët që ndihmuan republikanët të sigurojnë fitoren në Kongres. Presidenti amerikan Barak Obama i ka bërë thirrje Kongresit të rivendosë ndalimin e armëve të sulmit: Shoqata Kombëtare e Armëve NRA i ka cilësuar vrasjet si “akte të tmerrshme dhe të pakuptueshme” dhe është shprehur e gatshme për ato që i quan “kontribute kuptimplote” për të garantuar që incidente të tilla nuk do të ndodhin më. Analistja Kathy Kiely thotë se më shumë se gjysma e anëtarëve të Kongresit të ri që fillojnë punën muajin e ardhshëm kanë marrë mbështetje financiare nga NRA-ja: Nuk është ende e qartë nëse masakra e fundit do të sjellë ndryshime të përhershme në mentalitetin e amerikanëve për kontrollin e armëve.